

**VLADA REPUBLIKE HRVATSKE**

Zagreb, 3. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta sporazuma o dugoročnoj suradnji i potpori između Republike Hrvatske i Ukrajine |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov

Na temelju članka 31. stavka 3. Zakona o Vladi Republike Hrvatske („Narodne novine“, broj 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj …….2024. donijela

**Z A K L J U Č A K**

1. Prihvaća se Nacrt sporazuma o dugoročnoj suradnji i potpori između Republike Hrvatske i Ukrajine, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, KLASA: 018-05/24-47/4, URBROJ: 521-III-02-02-24-3, od 1. listopada 2024.

2. Sporazum iz točke 1. ovoga Zaključka će, u ime Republike Hrvatske, potpisati predsjednik Vlade Republike Hrvatske.

3. Zadužuje se Ministarstvo vanjskih i europskih poslova, u suradnji s nadležnim tijelima državne uprave, za koordinaciju i praćenje provedbe aktivnosti koje proizlaze iz Sporazuma iz točke 1. ovoga Zaključka.

KLASA:

URBROJ:

Zagreb, \_\_\_\_\_ 2024.

PREDSJEDNIK

mr. sc. Andrej Plenković

**O B R A Z L O Ž E N J E**

Republika Hrvatska od početka izbijanja ruske agresije na Ukrajinu dosljedno i solidarno pruža sveobuhvatnu pomoć Ukrajini. Republika Hrvatska je Ukrajini od veljače 2022. pružila ukupno oko 300 milijuna eura humanitarne, gospodarske, financijske, razvojne i druge pomoći. To uključuje oko 200 milijuna eura vojne pomoći. S obzirom na iskustvo oružane agresije na vlastitom državnom području, Republika Hrvatska je u jedinstvenom položaju da pomogne Ukrajini vlastitim stručnim znanjem, naročito u područjima protuminskog djelovanja, skrbi za veterane i procesuiranja teških zločina.

U skladu sa zajedničkim vrijednostima, interesima i nacionalnim iskustvima dviju zemalja, pripremljen je Sporazum o dugoročnoj suradnji i potpori između Republike Hrvatske i Ukrajine (u daljnjem tekstu „Sporazum“), kao instrument u smislu članka 3. Zakona o sklapanju i izvršavanju međunarodnih ugovora („Narodne novine“, broj 28/96.), koji nije pravno obvezujući, no kojim se u odnosima dviju država, kao sudionica Sporazuma, potvrđuje snažna politička predanost dugoročnoj suradnji i potpori u provedbi dvostranih aktivnosti utvrđenih odredbama Sporazuma, koji bi trebao stupiti na snagu datumom potpisivanja i ostati na snazi deset godina od datuma njegovog potpisivanja. Sporazum će sudionice provoditi u skladu sa svojim nacionalnim zakonima i propisima, proračunskim mogućnostima te postojećim međunarodnopravnim obvezama, uključujući obveze koje Republika Hrvatska ima kao država članica Europske unije. U kontekstu općih nastojanja za osiguranjem predvidive i kontinuirane pomoći Ukrajini u različitim područjima, niz država je do sada s Ukrajinom sklopilo odgovarajuće bilateralne instrumente, sličnog tipa, koji nisu pravno obvezujući.

Isto tako, sporazum naglašava osudu ruske agresije, iskazivanje bezuvjetne potpore Republike Hrvatske neovisnosti, suverenitetu i teritorijalnoj cjelovitosti Ukrajine unutar njezinih međunarodno priznatih granica, kao i predanost zajedničkim vrijednostima, uključujući demokraciju i zaštitu ljudskih prava. Ističe se podrška uspostavi poštenog i trajnog mira u Ukrajini, u skladu s međunarodnim pravom.

Sporazumom se također potvrđuje daljnje jačanje suradnje između sudionica ispunjavanjem bilateralnih i dugoročnih obveza u nizu područja, uključujući političku dimenziju, gospodarske i financijske aspekte; humanitarnu pomoć; energetiku, obnovu, oporavak i razvoj; pravosudnu suradnju (uključujući osiguranje odgovornosti za zločine počinjene tijekom ruske agresije); znanost; tehnologiju; kulturu; sport; mlade i druga područja.

Navedeno će pridonijeti naporima Ukrajine da se obrani, odupre pokušajima destabilizacije, odvrati od agresije u budućnosti, obnovi svoje gospodarstvo, zaštiti svoje građane i ubrza svoj put prema euroatlantskim integracijama.

U ime Republike Hrvatske, Sporazum će potpisati gospodin Andrej Plenković, predsjednik Vlade Republike Hrvatske, a u ime Ukrajine, gospodin Volodymyr Zelenskyy, predsjednik Ukrajine.

Slijedom navedenoga, uzimajući u obzir karakter instrumenta o kojem je riječ, Ministarstvo vanjskih i europskih poslova predlaže Vladi Republike Hrvatske donošenje Zaključka kojim se prihvaća Nacrt sporazuma, utvrđuje njegov potpisnik te zaduženje vezano za koordinaciju i praćenje provedbe aktivnosti koje proizlaze iz Sporazuma.